Аддзел адукацыі, спорту і турызму Акцябрскага райвыканкама

Дзяржаўная ўстанова адукацыі «Парэцкі дзіцячы сад – сярэдняя школа»

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

«РАЗВІЦЦЁ КАМУНІКАТЫЎНАЙ КАМПЕТЭНЦЫІ

 ШКОЛЬНІКАЎ ПРАЗ СІСТЭМУ ПРАКТЫКАВАННЯЎ НА ЎРОКАХ БЕЛАРУСКАЙ МОВЫ Ў 5-8 КЛАСАХ»

 Курсевіч Надзежда Генадзьеўна,

 настаўнік беларускай мовы і

 літаратуры

 тэл. +375293616956

аг. Парэчча, 2017

Сёняшні дзень прад’яўляе высокія патрабаванні да выпускнікоў сярэдніх устаноў адукацыі. Ім недастаткова толькі праграмных навыкаў, ведаў, уменняў. Выдатная вучоба падлеткаў у школе не заўсёды азначае поспех у жыцці. Часта бывае зусім наадварот. Адным са шляхоў вырашэння гэтай праблемы з’яўляецца кампетэнтнасны падыход, які ў сучаснай адукацыі з’яўляецца адказам на пытанні, як вырашаць практычныя задачы ва ўмовах рэальнага свету, як стаць паспяховым, як будаваць уласнае жыццё. Менавіта таму адной з асноўных мэт моўнай і літаратурнай адукацыі ва ўстановах агульнай сярэдняй адукацыі з’яўляецца фарміраванне камунікатыўных уменняў на аснове авалодання маўленчай тэорыяй (тэкст, тыпы, стылі і жанры маўлення) і культурай маўлення, уменняў ствараць самастойныя вусныя і пісьмовыя выказванні розных тыпаў, стыляў і жанраў.

Фарміраванне камунікатыўна актыўнай асобы – адна з задач сучаснай школьнай адукацыі. Камунікатыўныя ўменні і навыкі, развіццё якіх павінна адбывацца ў працэсе навучання, запатрабаваны сёняшнім грамадствам і з’яўляюцца вызначальнымі ў працэсе сацыялізацыі асобы. Якаснае ўспрыманне інфармацыі, перапрацоўка яе зместу, дакладнае выражэнне думкі, выразнае, вобразнае, дарэчнае і прымальнае для пэўнай сітуацыі маўленне складаюць аснову міжасобаснай камунікацыі [ 7, с.56].

Праблема развіцця звязнага маўлення, фарміраванне камунікатыўнай кампетэнцыі школьнікаў актыўна распрацоўваецца сучаснымі вучонымі-лінгвістамі (Г.М. Валочка, А.С.Грабчыкава, А.М. Змушко, Л.А. Мурына, У.П. Саўко, М.Г. Яленскі і інш.)

Даследуючы развіццё звязнага маўлення вучняў Г.М. Валочка адзначае “даволі нізкі ўзровень ведання маўленчай тэорыі, якая з’яўляецца асновай для свядомага фарміравання камунікатыўных уменняў”, і шэраг тыповых недахопаў зместу, кампазіцыйнай араганізацыі і моўнага афармлення ў творчых працах вучняў – пераказах, перакладах і сачыненнях [3, с. 21].

Большая палова вучняў, на жаль, з цяжкасцю выказваюць свае думкі, пры выступленнях ці адказах на пастаўленае пытанне не могуць лагічна, паслядоўна выкласці матэрыял. Існуе вялікая праблема. Яе адлюстроўвае наступная табліца (дадатак 1).

 У сувязі з гэтым неабходна штодзённа ўдасканальваць маўленчую практыку вучняў, якая наладжваецца ў форме гутаркі, пісьма, чытання, публічных выступленняў, вучэбных лекцый, дакладаў, паведамленняў. Да развіцця маўлення вучняў трэба падыходзіць як да адной з формаў пазнавальнай дзейнасці чалавека, спосабу яго грамадскай актыўнасці, сродку сацыялізацыі.

Найважнейшым кампанентам лінгвістычнай адукацыі становіцца развіццё моўных здольнасцей і маўленчай дзейнасці асобы - фарміраванне камунікатыўнай кампетэнцыі школьнікаў. Менавіта таму і выбрана такая тэма вопыту “Развіццё камунікатыўнай кампетэнцыі школьнікаў праз сістэму практыкаванняў на ўроках беларускай мовы ў 5-8 класах”.

Мэта вопыту:

 стварэнне на ўроках беларускай мовы ўмоў для фарміравання ў вучняў камунікатыўнай кампетэнцыі, станоўчай пазнавальнай матывацыі, развіцця творчых і інтэлектуальных здольнасцей.

 Пастаўленая мэта дасягаецца вырашэннем наступных задач:

* прааналізаваць літаратуру, артыкулы ў перыядычных выданнях па праблеме;
* вывучыць эфектыўны педагагічны вопыт па дадзенай тэме;
* выдзяленне найбольш эфектыўных метадаў і прыёмаў работы па развіцці камунікатыўнай кампетэнцыі;
* распрацаваць сістэму практыкаванняў для фарміравання камунікатыўнай кампетэнцыі вучняў і праверыць іх эфектыўнасць пры навучанні беларускай мове;
* ствараць педагагічныя сітуацыі зносін на ўроках беларускай мовы, якія даюць вучням магчымасць праявіць ініцыятыву, самастойнасць.

Прагназуемыя вынікі:

* высокая ступень сфарміраванасці інфармацыйных, кампазіцыйна-лагічных уменняў, уменняў афармлення выказвання пэўнага тыпу і жанру маўлення;
* якаснае засваенне вучнямі літаратурных нормаў, набыццё трывалых асноў культуры беларускага маўлення, якое ажыццяўляецца ў дзвюх формах – вуснай і пісьмовай;
* практычнае авалоданне дыялагічным і маналагічным маўленнем;
* трывалае засваенне нормаў моўнага этыкету і валоданне імі ў вучэбных і бытавых сітуацыях.

Працягласць работы над вопытам – 3 гады. На першым этапе праведзены тэарэтычны аналіз літаратуры па тэме вопыту, прааналізаваны тэарэтычныя асновы фарміравання камунікатыўнай кампетэнцыі, вызначаны змест фарміравання камунікатыўнай кампетэнці, распрацаваны крытэрыі ацэнкі сфарміраванасці камунікатыўнай кампетэнцыі і вызначаны зыходны ўзровень сфарміраванасці камунікатыўнай кампетэнцыі вучняў. На другім этапе была распрацавана сістэма ўрокаў, практычных заданняў і практыкаванняў для дасягнення пастаўленай мэты. Праверана эфектыўнасць выкарыстанага матэрыялу на практыцы. На трэцім этапе былі прааналізаваны вынікі работы і зроблены вывады.

Для вырашэння пастаўленых задач выкарыстоўваліся наступныя метады: аналіз навуковай літаратуры і артыкулаў перыядычных выданняў, вывучэнне педагагічнага вопыту, назіранне за вучэбным працэсам, аналіз вучнёўскіх прац, гутарка, апрабацыя распрацаванай методыкі.

Вызначаныя формы арганізацыі вучэбнай дзейнасці, дапамогуць зарыентаваць вывучэнне лінгвістычнага матэрыялу на камунікатыўна-дзейснасны накірунак, што ў выніку паспрыяе развіццю камунікатыўнай кампетэнцыі школьнікаў.

У вучэбнай праграме па беларускай мове (V-ХI класы) адзначаецца, што ў школе да маўлення трэба падыходзіць як да адной з формаў пазнавальнай дзейнасці чалавека, спосабу яго грамадскай актыўнасці, сродку сацыялізацыі. Маўленчая накіраванасць курса з’яўляецца асновай для фарміравання навыкаў камунікацыі і развіцця кумунікатыўнай кампетэнцыі школьнікаў.

 Вывучэнне беларускай мовы не можа абмяжоўвацца толькі запатрабаваннямі асобы ў лінгвістычных ведах, знаёмствам вучняў з моўнымі адзінкамі і законамі.

Наша задача – навучыць дзяцей карыстацца беларускім словам, дапамагчы ім авалодаць маўленчай этыкай, сфарміраваць камунікатыўную культуру паводзін.

Структуру камунікатыўнай кампетэнцыі вызначаюць арганічна ўзаемазвязаныя і ўзаемаабумоўленыя кампаненты – моўны, маўленчы і маўленча-камунікатыўны.

Моўны кампанент складаюць веды, уменні і навыкі, неабходныя для забеспячэння зместу камунікацыі на ўсіх узроўнях беларускай мовы як сістэмы. Гэта фанетычныя, арфаэпічныя, акцэнтуальныя, інтанацыйныя веды і ўменні; веданне лексічнай і фразеалагічнай сістэм, валоданне лексічнымі і фразеалагічнымі адзінкамі беларускай мовы, уменні дакладнага і дарэчнага словаўжывання, валоданне граматычнымі нормамі беларускай мовы, правільнае арфаграфічнае афармленне тэксту.

Для развіцця ведаў і ўменняў моўнага кампанента камунікатыўнай кампетэнцыі выкарыстоўваю наступныя метады.

Даследчы метад дапамагае стварыць сітуацыю даследавання, у працэсе чаго лінгвістычная інфармацыя ператвараецца ў веды, дзякуючы прыёмам параўнання, назірання, аналізу моўных фактаў, вываду, абагульнення (дадатак 2).

Метад працы з маўленчымі ўзорамі ўяўляе сабой аналіз гатовага тэксту, сродкаў мовы (дадатак 3).

Метад вучэбных пазнавальных задач падразумявае тое, што на пачатку вывучэння тэмы прапануецца алгарытм дзеянняў, фармулюцца мэты, умовы і пытанні задачы. Вызначэнне спосабу рашэння можа адбывацца шляхам калектыўнага абмеркавання.

Маўленчы кампанент – гэта маўленчыя веды, уменні ў рэцэптыўных (аўдзіраванне, чытанне) і прадуктыўных відах маўленчай дзейнасці (гаварэнне, пісьмо); камунікатыўныя якасці маўлення (дакладнасць, выразнасць, лагічнасць, чысціня, дарэчнасць, багацце). Дзякуючы ім адбываецца якасная праца з гатовым маўленчым узорам (тэкстам), яго рэдагаванне з улікам камунікатыўнай мэтазгоднасці, ацэнка тэксту. Маўленча-камунікатыўны кампанент складаюць веды, уменні і навыкі, якія вылучаюць камунікатыўную кампетэнцыю сярод іншых кампетэнцый. Пры вызначэнні яго зместу трэба мець на ўвазе наступнае: для дасягнення мэты суразмоўніцтва важна зразумець сітуацыю маўлення, правільна зарыентавацца ў ёй, падабраць моўныя сродкі і аформіць выказванне згодна з камунікатыўным намерам і мэтай маўлення; каб маўленчыя зносіны былі эфектыўнымі, неабходна ведаць нормы маўлення і валодаць пэўнымі правіламі маўленчых паводзін, як таго патрабуе сітуацыя.

Развіццю камунікатыўных навыкаў на ўроках мовы садзейнічаюць наступныя педагагічныя ўмовы: адпаведная арганізацыя працэсу навучання (стварэнне сітуацыі незавершанасці, адкрыцця, выхаду на рэальную маўленчую практыку; акцэнт на самастойную працу, назапашванне назіранняў, пачуццяў; асноўная роля адводзіцца вобразнаму мысленню; стварэнне творчага асяродку на ўроках) (дадатак 4).

З мэтай развіцця камунікатыўных уменняў вучняў, фарміравання навыкаў у розных відах маўленчай дзейнасці выкарыстоўваю наступныя формы працы.

Інфармацыйна-вучэбны дыялог арганізуецца ў межах урока як форма калектыўнай працы ў пары або ў групе. Фармулюю камунікатыўную задачу, вызначаю тэму суразмоўніцтва, якая павінна быць зразумелай і асобасна значымай для вучняў. У час маўлення кожны можа выказаць свае думкі і меркаванні, карыстацца апорнымі словамі ці схемамі, задаваць пытанні ўдакладняючага характару. Затым вучні ствараюць свае выказванні на прапанаваную тэму, творча асэнсоўваюць яе, пры неабходнасці дабудоўваюць уласныя тэксты, удзельнічаюць у дыскусіі, абмеркаванні, гутарцы (дадатак 5).

Сацыяльна-ролевыя гульні фарміруюць навыкі міжасобаснага суразмоўніцтва. Гульня можа мадэляваць рэальна магчымую жыццёвую сітуацыю (“Даведка па тэлефоне”, “Набыццё білета ў касе”, “Крытычная заўвага ў адносінах да адпаведнага ўчынку”, “ Размова са старымі людзьмі ў бальніцы сястрынскага догляду” і мн.інш.). Зараней прапаноўваю інструкцыю, у якой вызначаюцца мэты, тэма, задачы, ход гульні, размяркоўваюцца ролі. Інструкцыя дапамагае вучням усвядоміць маўленчую сітуацыю, правільна зразумець сваю ролю, скарэкціраваць уласныя маўленчыя паводзіны. У час правядзення гульні ствараецца магчымасць выказацца кожнаму ўдзельніку, даецца ацэнка іх маўленню.

Выбар сацыяльна-ролевай гульні павінен быць арганічным для вучняў (адпавядаць узросту, сацыяльнаму асяроддзю быцця) і ажыццяўляцца ў адпаведнасці з вывучаемым моўным матэрыялам (набываюцца ўменні выкарыстоўваць у практычнай маўленчай дзейнасці пэўныя словы, словаформы, сказы).

Этыкетныя нормы, нацыянальна-маркіраваныя адзінкі павінны ўключацца ў змест урокаў беларускай мовы на працягу ўсяго курса навучання. Для гэтага карыстаюся этыкетным дыялогам, каб шырокая палітра (а не толькі формулы прывітання, развітання і падзякі) традыцыйных беларускіх нормаў узаемаадносін сталі звыклымі для вучняў. Улічваючы, што этыкетны дыялог сацыяльны па сваёй сутнасці, ён можа быць з папярэднім размеркаваннем роляў сярод вучняў, апісаннем абставін, характару ўзаемаадносін суразмоўцаў і разглядаецца як элемент сітуацыйнага практыкавання. У аснове этыкетнага дыялогу – маўленчы акт, таму выказванні вучняў будуць мець пэўны жанравы характар (прабачэнне, дазвол, адабрэнне, прапанова і інш.). Для арганізацыі этыкетнга дыялогу прапануецца адпаведная сітуацыя (“Уявіце сабе, што вы знаходзіцеця ў незнаёмым горадзе і заблукалі. Вы звяртаецеся з адпаведнымі пытаннямі да прахожых…”, “У вашай сяброўкі дзень нараджэння. Вы тэлефануеце ёй, каб павіншаваць. Трубку паднімае мама сяброўкі…”, “Вы слухаеце суразмоўцу. Вам трэба нешта ўдакладніць або вы не можаце пагадзіцца з выказанай думкай…” і інш.)

У працэсе фарміравання камунікатыўнай кампетэнцыі на ўроках беларускай мовы спецыяльна акцэнтую ўвагу вучняў на нацыянальна-культурныя тэксты, асаблівасцях маўленчых паводзін беларусаў, выкарыстоўваю цікавыя і пазнаваўчыя звесткі са школьнага краязнаўчага музея на аснове мясцовага матэрыялу (Летапіс вёскі Парэчча, тапанімічны слоўнік, успаміны ветэранаў Вялікай Айчыннай вайны і ветэранаў педагагічнай працы, звесткі пра вядомых і славутых землякоў, радаводы, творчыя работы вучняў, якія сталі пераможцамі ў раённых ці абласных конкурсах) ( дадатак 5).

Мая задача – навучыць сваіх выхаванцаў карыстацца беларускім словам, дапамагчы авалодаць маўленчай этыкай, сфарміраваць камунікатыўную культуру паводзін.

З мэтай фарміравання камунікатыўнай культуры школьнікаў выкарыстоўваю разнастайныя формы і прыёмы, якія стымулююць творчую, маўленчую дзейнасць. Практыкаванні, якія даюцца на ўроку для засваення і замацавання новага матэрыялу, для развіцця здольнасцей павінны быць варыятыўнымі, трэба каб прадугледжвалася іх паступовае ўскладненне. Гэта дазволіць кожнаму вучню права выбару. На ўроках трэба спецыяльна ствараць камунікатыўныя сітуацыі, якія будуць адпавядаць унутранаму свету дзіцяці. Вучням вельмі падабаюцца маўленчыя сітуацыі са зменай сацыяльнай функцыі. Яны любяць выступаць у ролі настаўніка, карэспандэнта, дыктара тэлебачання. Гэты прыём добра выкарыстоўваць пры вывучэнні фанетыкі, арфаэпічных норм, калі вучні атрымліваюць заданне прачытаць пэўны тэкст перад класам у адпаведнасці з арфаэпічнымі нормамі. Можна арганізаваць працу ў парах, калі адзін вучань выступае ў ролі карэспандэнта, а другі – дае адказы на пастаўленыя пытанні. Тэмы для інтэрв’ю прапаноўвае настаўнік, а вучні самі выбіраюць тыя, якія ім больш падабаюцца. Пытанні і адказы на іх распрацоўваюць самі вучні. Потым выступаюць перад класам (дадатак 6).

Вялікую ролю ў фарміраванні камунікатыўных уменняў і навыкаў адыгрывае тэкст. Пры арганізацыі работы з тэкстам звяртаю ўвагу вучняў на тое, як дзейнічаюць у тэксце словы, словазлучэнні, сказы, як яны функцыяніруюць, паводле якіх законаў аб’яднаны. Аналізуючы розныя тэксты, дзеці вучацца ствараць свае, уласныя. Для таго, каб гэта работа захапіла вучняў, трэба падбіраць змястоўныя, цікавыя тэксты, якія могуць захапіць, абудзіць цікавасць да роднай мовы, да народнай творчасці, да нацыянальнай культуры (дадатак 7).

Пры рабоце з тэкстам вучням мэтазгодна прапаноўваць наступныя заданні: прыдумаць два загалоўкі да тэксту, каб адзін адпавядаў тэме, а другі – ідэі; прачытаць тэкст і змяніць яго апошнюю частку; прыдумаць працяг тэксту; прыдумаць асноўную частку; размясціць абзацы так, каб атрымаўся звязны тэкст; прачытаць і выбраць адну з прапанаваных канцовак тэксту (абгрунтаваць свой выбар); даказаць, што гэта тэкст – апісанне, апавяданне ці разважанне; скласці тэксты розных тыпаў на прапанаваную тэму; скласці план тэксту; падрыхтавацца да падрабязнага (сціслага) пераказу тэксту; прачытаць тэкст і падумаць, з якой мэтай ён напісаны; прачытаць тэкст і план да яго, пункты плана размясціць у пэўнай паслядоўнасці.

Абапіраючыся на дадзеныя праведзенага дыягнастычнага зрэзу у пачатку і на заканчэнні навучальнага года, можна канстатаваць, што камунікатыўна-маўленчыя ўменні вучняў, звязаных з лагічным, зместавым, кампазіцыйным афармленнем выказвання выраслі. Вырас узровень валодання нормамі словаўжывання, што дазваляе вучням ствараць якасныя выказванні ў адпаведнасці з мэтай суразмоўніцтва, сітуацыяй маўлення, адрасатам, умовамі маўлення. Значна пашырыўся лексічны запас. Моўныя адзінкі, неабходныя для перадачы думкі ў адпаведнасці з камунікатынай мэтазгоднасцю, сталі лягчэй актуалізавацца ў маўленні вучняў (дадатак 8).

 Дадзеная сістэма работы па фарміраванні камунікатыўнай кампетэнцыі школьнікаў накіравана на створэнне ў працэсе навучання мікрамоўнага асяроддзя, дзе мова функцыянуе ў дзеянні, а не толькі засвойваецца як звод правіл. Усё гэта стварае трывалую аснову для самастойнай камунікатыўнай дзейнасці вучняў, якаснай самарэалізацыі як ва ўмовах вучэбнай камунікацыі, так і ў іншым сацыяльным кантэксце.

У сучаснай школе ўзмацняецца ўвага да асобы вучня, да развіцця яго мыслення і маўлення, бо адным з вядучых паказчыкаў духоўнай культуры, адукаванасці, на сённяшні дзень, з’яўляецца валоданне словам, уменне кампетэнтна адстойваць свае пазіцыі, погляды, творча ўключаюцца ў працэс міжасобаснай камунікацыі. Таму фарміраванне камунікатыўнай кампетэнцыі школьнікаў – адна з асноўных задач моўнай адукацыі на ўсіх ступенях агульнай сярэдняй адукацыі. Іменна па гэтаму кожны ўрок роднай мовы павінен быць накіраваны на развіццё пазнавальнай цікавасці і актыўнасці школьнікаў, на стымуляванне ўнутраных матываў навучання, а таксама на забяспячэнне ўмоў для развіцця моўнай і маўленчай здольнасцей, фарміравання культуры вуснага і пісьмовага маўлення на беларускай мове, далучэнне вучняў да традыцый агульнапрынятых нормаў маўлення.

Усё гэта стварае трывалую аснову для самастойнай камунікатыўнай дзейнасці вучняў, якаснай самарэалізацыі як ва ўмовах вучэбнай камунікацыі, так і ў іншым сацыяльным кантэксце.

Асаблівасцю дадзенай работы з’яўляецца тое, што сістэму практыкаванняў па гэтай сістэме можна напоўніць другім матэрыялам, які падбіраецца настаўнікам самастойна да тэмы ўрока. Дадзены падыход па фарміраванні камунікаіыўнай кампетэнцыі выкарыстоўваецца як на асобна ўзятым уроку беларускай мовы або яго частцы, так і ў сістэме ўрокаў. Яго можна выкарыстоўваць на ўроках у сярэдніх, старэйшых класах, з поспехам можа выкарыстоўвацца і настаўнікамі пачатковай школы. Эфектыўны ён у пазакласнай і пазашкольнай працы.

Спіс выкарыстанай літаратуры

1. Адукацыйны стандарт вучэбнага прадмета “Беларуская мова” (1 – 11 класы) // Роднае слова. – 2009. - №8. – С. 101 – 111.

2. Антонова, Е. С. Где искать ресурсы для обновления школьной методики?/ Е. С. Антонова // Рус. яз. в школе. – 2007. – №6. – С. 10 – 15.

3. Валочка, Г.М. Лінгваметадычная сістэма развіцця звязнага маўлення школьнікаў пры навучанні беларускай мове : аўтарэф. дыс… д-ра пед. Навук6 13.00.02 / Г.М. Валочка. – Мінск : НІА, 2005. – 204с.

4.Кудрявцева, Т. С. Современные подходы к обучению речи / Т. С. Кудрявцева // Рус. яз. в школе. – 1996. – №3. – С. 3 – 7.

5.Лукашанец, А. А. Моўныя праблемы жыцця сучаснага беларускага грамадства / А. А. Лукашанец // Роднае слова. – 2008. – №1. – С. 108 – 112.

6.Мартынкевіч, С. В. Камунікатыўна-маўленчы патэнцыял асобы школьніка: дыягностыка і аналіз / С. В. Мартынкевіч // Креативные подходы к организации образовательного процесса: сб. материалов науч.-практ. конф. – Гомель, 2007. – Ч. 2. – С. 117 – 122.

7.Мартынкевіч, С.В. Развіццё камунікатыўнай кампетэнцыі школьнікаў пры вывучэнні беларускай мовы (5-6 класы): Выд-ва БДУ, 2010.

8.Мартынкевіч, С. В. Узровень развіцця камунікатыўных уменняў вучняў 5-6 класаў школ з рускай мовай навучання / С. В. Мартынкевіч // Беларус. мова і літаратура. – 2009. – №3. – С. 56 – 60.Правілы фарміравання культуры вуснай і пісьмовай мовы ў агульнаадукацыйных установах // Роднае слова. – 2008. – №2. = С. 94 – 105.

9.Саўко, У.П. Развіццё маўлення школьнікаў пры вывучэнні марфалогіі (назоўніка, прыметніка) / У.П. Саўко. – Мінск: Беллітфонд, 2000.

Дадатак 1

Дыягнастычны зрэз

(кастрычнік 2015г)

|  |  |
| --- | --- |
| Камунікатыўныя ўменні | Колькасць вучняў VII класа,% ад агульнай колькасці(15 чалавек) |
| Зрабіць гэта мне… | Хутчэй цяжка… | Хутчэй лёгка… |
| Паслядоўна выкладаць матэрыял | 72% | 28% |
| Рабіць паведамленне | 60% | 40% |
| Адказваць каля дошкі | 60% | 40% |
| Весці карэктна дыскусію ў час працы ў групе | 63% | 37% |
| Зацікавіць аднакласнікаў сваім адказам | 67% | 33% |
| Не звяртацца да настаўніка за тлумачэннем і паясненнем | 82% | 18% |
| Улічваць думкі аднакласнікаў у ходзе дыскусіі | 67% | 33% |
| Аргументаваць свой пункт погляду | 65% | 35% |
| Даваць рэцэнзію адказу аднакласнікаў  | 67% | 33% |
| Уменне выдзяляць галоўнае са сказанага | 60% | 40% |

Дадатак 2

Аналіз тэксту «Летапіс вёскі Парэчча»

(пры вывучэнні тэмы «Скланенне, ужыванне і правапіс парадкавых лічэбнікаў» у 6 класе)

 У маляўнічых мясцінах Рудабельскага краю раскінулася прыгожая вёска Парэчча. Цягнецца яна на пагорках уздоўж ракі-прыгажуні Пціч.

 Першыя пасяленні людзей з’явіліся тут яшчэ ў эпоху каменнага веку. Аб гэтым сведчаць матэрыялы кнігі А. Поваля “Археалагічныя помнікі Беларусі”. На поўнач ад вёскі выяўлена стаянка каменнага і селішча жалезных вякоў.Тут былі знойдзены кальцыніраваныя косці і кераміка мілаградскай культуры.Такім чынам,каля вёскі Парэчча знаходзілася стаянка чалавека каменнага веку.

 На месцы сучаснага Парэчча размяшчаліся ўмацаваныя пасяленні-гарадзішчы. Людзі тады жылі патрыярхальнымі абшчынамі.

Скупыя звесткі дайшлі да нас і аб жыцці людзей у Парэччы ў часы феадалізма. Прыкладна ў першай палове ХІV стагоддзя вёска ўвайшла ў склад Вялікага княства Літоўскага, Рускага і Жамойцкага.

Першы пісьмовы ўспамін аб Парэччы прыходзіцца на сярэдзіну ХVІ стагоддзя. Вёска ўваходзіла ў Бчыцкую (Пціцкую) воласць Мазырскага старойцтва. Матэрыял архіва паказвае: “В Поречье был создан фольварок и основной повиностью сёл Иванищевичи, Старая Нива,Рудобелка, Шкава, Поречье стала “роботизна”по две недели в год с волоки. Возросли и дани – жито, овёс, мёд, хмель, гуси, куры, яйца,грибы, белки и др.”. У 1683 годзе ў Парэцкай воласці было 292 сялянскіх і 22 баярскіх дамоў.

Заданні да тэксту

* + - 1. Вызначыць стыль і тып маўлення тэксту.
			2. Узнавіць факты, пералічыць іх, ужываючы парадкавыя лічэбнікі.
			3. Расказаць класу тыя звесткі, якія вам запомніліся.
			4. Скласці сціслы канспект звестак пра Парэчча, прытрымліваючыся навуковага стылю.

Дадатак 3

Фрагмент урока ў 5 класе па тэме «Сінонімы»

Мэта: садзейнічаць азнаямленню вучняў з паняццем “сінонімы”, з асаблівасцямі сінонімаў як лексічнай з’явы; ствараць ўмовы для фарміравання камунікатыўнай кампетэнцыі праз уменне слухаць, выказваць уласныя меркаванні ў адпаведнасці з нормамі этыкі, праз багацце роднага слова

Ход урока

1. Паведамленне тэмы і мэты ўрока
2. Актуалізацыя апорных ведаў

Тэарэтычная размінка

 1.Да якога раздзела навукі аб мове адносяцца сінонімы?

2.Што такое лексіка?

3. Якое значэнне слова называецца лексічным?

 III. Засваенне новых ведаў

1. Знаёмства з тэкстам. (Урывак з сачынення “Мая вёска” вучаніцы 5 класа Іванкоўскай Дар’і)

Я люблю сваю вёску. Цудоўная, слаўная мая маленькая Радзіма. Цудоўная сваімі краявідамі, слаўная працаю нашых людзей, шчодрая на любоў і ласку да ўсіх нас. У холад і спёку, у дождж і пасля дажджу, удзень і ўночы, летам і зімою яна заўсёды прыгожая, мая родная, любімая вёсачка…

Можна бясконца гаварыць аб прыгажосці і непаўторнасці маёй Радзімы. Магчыма, гэтае хараство і прыгажосць прыроды навядзе многіх на думку, што ўсё навакольнае можна зрабіць яшчэ лепшым. Можа, прымусіць некаторых задумацца, ці ўсё яны зрабілі для гэтага, што могуць зрабіць каб кожны куточак, дзе мы жывём, быў яшчэ прыгажэйшым, каб усё тое, што мы бачым кожны дзень вакол сябе, цешыла і радавала вока нашага чалавека.

Мне хочацца, каб кожны памятаў, што ўсе блізкія і знаёмыя з маленства мясціны, дзе мы выраслі ці жывём, і ёсць часцінка таго вялікага і святочнага, што мы называем дарагім словам РАДЗІМА, і таму любоў да іх – гэта любоў да роднай краіны.

Заданні да тэксту

1. Знайсці ў тэксце словы блізкія па значэнні.

2. Па падручніку прачытаць, што такое “сінонімы”.

3. Падабраць сінонімы да слова “цудоўная”.

4. Параўнаць складзены сінанімічны рад з адпаведным у “Слоўніку сінонімаў”.

 5. Аналіз сінанімічных радоў:

- сказаць, ляпнуць, балбатаць;

- вопратка, апранаха;

- вандроўнік, пілігрым.

Заданні

1. Вызначыць, як мяняецца адценне значэння ў кожным сінанімічным радзе.

2. Якія словы маюць адценне асуджэння, незадавальнення, кніжнасці, архаічнасці?

3. Ці ўтвараюць сінанімічны рад сінонімы, адзначаныя ў тэксце?

4. Падабраць як мага больш сінонімаў да слова Радзіма, скласці з імі сказы.

Дадатак 4

Фрагмент урока ў 6 класе

Тэма: Сачыненне-апавяданне ў мастацкім стылі “Мая сям’я –мой жыццёвы падмурак”

Мэта: стварэнне дыдактычных ўмоў для напісання сачынення-апавядання ў мастацкім стылі па апорных словах

Задачы: спрыяць развіваццю камунікатыўнай культуры пісьмовага маўлення; садзейнічаць разуменню нязменнай сацыяльнай каштоўнасці беларускага грамадства – сям’і, выхоўванню пачуцця гонару да родных і блізкіх, фарміраванню маральна-духоўных асноў светапогляду вучняў.

Ход урока

І. Арганізацыйны этап

ІІ. Матывацыйны этап

Псіхалагічная падрыхтоўка да працы

Настаўнік. Аднойчы Месяц спытаў адзінокую Зорку: “Чаму ты так ярка свеціш на небе? Хутка ж ты ўся згарыш”. А Зорка адказала: “Хай так…Але мне шкада чалавека, якога я зусім нядаўна сустрэла ў начной цемры. Ён бег дадому, да родных людзей, каб хутчэй абняць іх, каб быць з імі побач. Я вырашыла дапамагчы яму. Шкада, што сіл надоўга мне не хапае, таму я хутка магу згарэць”.

 Месяцу стала шкада маленькай Зорачкі. І ён падараваў ёй у дапамогу цэлую зорную сям’ю, каб тая магла асвятляць дарогу ў цемры ўсім людзям, якія спяшаюцца дадому.

Пытанні да тэксту

1. Якая асноўная тэма гэтага тэксту?

2. Якія вобразы, героі дапамагаюць раскрыць гэму?

3. Якімі чалавечымі якасцямі надзяляе аўтар герояў гэтага павучальнага тэксту?

1. Як вы думаеце, чаму чалавек апынуўся ноччу не дома?
2. У чым заключаецца павучальны змест тэксту?
3. Што самае галоўнае для чалавека?
4. Што такое сям’я? Паспрабуйце адным словам ці словазлучэннем замяніць гэтае слова.
5. З каго складаецца сям’я?
6. Дапішыце сказы, дапоўніўшы іх уласнымі меркаваннямі.

Сям’я дапамагае кожнаму….

Менавіта ў сям’і дзеці вучацца…

Сям’я будзе шчаслівай, калі…

Сваёй сям’і я жадаю…

1. Напісаць сачыненне на тэму “Мая сям’я”

 Дадатак 5

 Народныя майстры з Парэчча

Народнае мастацтва Парэцкай зямлі здаўна насіла пераважна дэкаратыўна-прыкладны характар. Плецены з лазы кошык, тканы льняны ручнік, зроблены з саломы павук, прыгожа вышытыя прадметы жаночага ўжытку прызначаны для выкарыстання ў паўсядзённым жыцці. Аднак сёння гэтыя вырабы можна лічыць сапраўднай спадчынай, якая засталася нам ад бабуль.

Асабліва шырокае распаўсюджванне ў в.Парэчча атрымала вышыванне. Вышытыя крыжыкам ў асноўным раслінным арнаментам ручнікі і падузорнікі, гладдзю – абрусы і навалкі можна бачыць у кожнай сялянскай хаце, дзе гаспадарыла сапраўдная майстрыца. Вось і ў нашым Парэччы шмат такіх майстрыц. Сярод іх: Л.А. Касцюкевіч, К.У. Курсевіч, Г.С. Матусевіч, Л.В. Прытуленец і іншыя.

Асаблівай прыгажосцю і эстэтычнасцю адзначаюцца вырабы Лідзіі Аляксандраўны Касцюкевіч і Кацярыны Уладзіміраўны Курсевіч. Доўга можна назіраць за вышытымі крыжыкам “Бусламі” Лідзіі Аляксандраўны і “Іконай Божай Маці” Кацярыны Уладзіміраўны.

 Пераняла вопыт мясцовых майстрыц і Галіна Сяргееўна Матусевіч, якая прыехала ў Парэчча больш за 30 год назад з Брэстчыны. Кожная вышытая сурвэтка, ручнік прасякнуты любоўю да народнай культуры, традыцый. Яна з задавальненнем гэтыя ўменні перадае сваім выхаванцам. Шмат год Галіна Сяргееўна з’яўляецца кіраўніком фальклорна-этнаграфічнага гуртка, дзе дзеці дакранаюцца да матчыных песен, танцаў, мовы.

Заданні да тэксту

1. Якую новую інфармацыю пра народных майстроў з Парэчча вы атрымалі?
2. Каго з названых у тэксце людзей вы ведаеце?
3. Што яшчэ вы можаце расказаць пра гэтых людзей? У сваіх выказваннях пакажыце адносіны да гэтых людзей, да іх захапленняў.

Дадатак 6

Фрагмент інтэрв’ю вучаніцы 8 класа Гарбуновіч Марыі з былым настаўнікам гісторыі, стваральнікам гісторыка-краязнаўчага музея ў ДУА «Парэцкі дзіцячы сад-сярэдняя школа»

 ( Тэма: «Паглыбленне паняцця пра публіцыстычны стыль»)

– Добры дзень, паважаны Петр Аляксандравіч. Раскажыце, калі ласка, дзе вы нарадзіліся і дзе прайшло ваша дзяцінства і юнацтва?

– Нарадзіўся я 22.06.1950 ў в. Пераносы Брагінскага раёна. Там скончыў школу. Пасля паступіў у Мазырскі педагагічны інстытут. У 1970 годзе закончыў інстытут і быў накіраваны на працу ў Парэцкую сярэднюю школу. Тут з 1970 года я і пачаў сваю педагагічную дзейнасць, тут жа яе і закончыў ў 2010 годзе. Роўна сорак год я аддаў любімай справе.

* А калі вы пачалі захапляцца гісторыяй?

– Па-першае, гісторыя – мой любімы прадмет яшчэ з дзяцінства. Дый настаўнікі добрыя папаліся. Гісторыяй я заўсёды цікавіўся. Мой дзед быў чалавекам, які вельмі любіў чытаць газеты і слухаць па радыё пра навіны, якія адбываліся ў краіне, а таксама за яе межамі. І мяне да гэтага прызвычаіў.

– Вы нарадзіліся вельмі далёка ад вескі Парэчча, а як атрымалася, што засталіся працаваць менавіта тут?

– Пасля заканчэння Мазырскага педагагічнага інстытута мяне накіравалі на працу ў вёску Парэчча. Тут я знайшоў свой лёс, жаніўся, выгадаваў дзяцей.

– А што падштурхнула Вас, паважаны Петр Аляксандравіч, зрабіць у нашай школе музей?

– Цікавасць да гісторыі. На маю думку, каб ведаць гісторыю сваёй краіны, трэба ведаць гісторыю таго месца, дзе ты нарадзіўся.

Дадатак 7

Урывак сачынення вучаніцы 8 класа Курсевіч Ліаны, пераможцы абласнога конкурсу творчых работ «Каб я была лесніком» Міжнароднага фонду падтрымкі дзікай прыроды «Чырвоны бор»

 Колькі помніць сябе мая краіна, мая любая Беларусь, шумяць над ёю лясы і пушчы, гамоняць з аблокамі векавыя дубы і сосны, радуюць сваёй прыгажосцю елкі і бярозы, чаруюць ліпы і клёны.

 Летам і зімою, восенню і вясной вабіць да сябе, запрашае прайсці па яго сцяжынках наш лес, таямнічы і адкрыты, векавечны і малады, задумлівы і жыццярадасны. Як чалавек, ён заўсёды выглядае чароўным і прыгожым.

 Ляснік лес ахоўвае, беражэ яго. Вось таму мне і здаецца, што няма на свеце важнейшай прафесіі. Знішчым лес, загубім прыроду – загубім і знішчым сябе!

 Каб я не толькі марыла стаць лесніком, але і была ім цяпер, я б увяла для сябе непарушны збор законаў і правілаў ( і не толькі для сябе).

 Я буду старацца, каб у маім абходзе ніводная сасна не пацярпела з-за няякаснай падсочкі. Даволі вялікі бярозавы гай дасць нам тысячы літраў бярозавага соку: дрэвы ў самым росквіце сіл!

 Я думаю, што самыя грыбныя і ягадныя мясціны ў маім абходзе. Хопіць і таго, і другога добрым людзям. Толькі ў лесе таксама трэба браць па-гаспадарску. З граблямі на лісічкі, а з “камбайнамі” па ягады да мяне лепш не ісці. Сама я такім рвацтвам ніколі не займалася і другім не дам!

 Была ў мяне на прыкмеце невялікая пустка. Падумала і засадзіла яе маладымі ліпкамі. Падраслі ўжо, падцягнуліся дрэўцы. Даюць пышную квецень і смачнейшы водар на ўсю акругу. Надумваюся пчолапасеку паставіць.

 Засталася ў мяне яшчэ пустачка, зусім маленькая. Прыгатавала я для яе некалькі дзясяткаў саджанцаў яблынь і ігруш. Будзе сярод лесу такі своесаблівы пладовы садзік. На ўзлеску, перад арэшнікам, збіраюся пасадзіць два-тры грэцкія арэхі. Хай пагавораць сваякі ў вольны час пра сваё запаветнае.

 Кожны мурашнік у маім абходзе дагледжаны і абгароджаны! Кожная птушка таксама сваю кватэру мае. Браканьеры ў нас вывеліся, і слава Богу, без іх неяк лягчэй жыць, працы ў нас і без іх хопіць.

 Вось такім лесніком я атрымалася. Магчыма, перахваліла сябе, але ж хацелася як лепш. А можа наадварот? Нічога не прыдумала, усё гэта ва ўсіх добрых леснікоў ужо даўно ёсць. Ну і няхай! А ў мяне ад адной думкі, што я раўнялася з сапраўднымі майстрамі, стала хораша на душы.

 І я радуюся ўжо нават таму, што мы ўсе разам жывём на гэтай цудоўнай зямлі, захапляемся сіняй гладдзю ракі, ружовым захадам сонца, беластволай бярозкай на зялёным фоне маладзенькіх ялінак.

Заданні да тэксту

1.Вызначыць стыль і тып маўлення.

2. Прачытаць тэкст і вызначыць галоўную думку.

3.Прыдумаць два загалоўкі да тэксту, каб адзін адпавядаў тэме, а другі – ідэі.

4.Прачытаць тэкст і змяніць яго апошнюю частку, прыдумаць працяг тэксту.

5.Даказаць, што гэты тэкст – разважанне.

Дадатак 8

Дыягнастычны зрэз

(красавік 2015г)

|  |  |
| --- | --- |
| Камунікатыўныя ўменні | Колькасць вучняў VII класа,% ад агульнай колькасці(15 чалавек) |
| Зрабіць гэта мне… | Хутчэй цяжка… | Хутчэй лёгка… |
| Паслядоўна выкладаць матэрыял | 48% | 52% |
| Рабіць паведамленне | 46% | 54% |
| Адказваць каля дошкі | 30% | 70% |
| Весці карэктна дыскусію ў час працы ў групе | 28% | 72% |
| Зацікавіць аднакласнікаў сваім адказам | 50% | 50% |
| Не звяртацца да настаўніка за тлумачэннем і паясненнем | 34% | 66% |
| Улічваць думкі аднакласнікаў у ходзе дыскусіі | 48% | 52% |
| Аргументаваць свой пункт погляду | 32% | 68% |
| Даваць рэцэнзію адказу аднакласнікаў  | 33% | 67% |
| Уменне выдзяляць галоўнае са сказанага | 48% | 52% |